N á v r h
Dohoda
medzi vládou Slovenskej republiky a vládou Českej republiky o dočasnej úprave užívania pozemkov vo vlastníctve Slovenskej republiky, ktoré sa nachádzajú v katastrálnom území Hodonín v Českej republike

	Vláda Slovenskej republiky a vláda Českej republiky (ďalej len „zmluvné strany“) sa dohodli na  dočasnej úprave užívania pozemkov na účely výstavby cesty I. triedy – I/51 Hodonín – obchvat, ktoré sú vo vlastníctve Slovenskej republiky a ktoré sa nachádzajú na území Českej republiky na oddelených plochách podľa Zmluvy medzi Slovenskou republikou a Českou republikou o spoločnej štátnej hranici podpísanej  4. januára 1996 (ďalej len „Zmluva“). 

Článok 1

	1. Vláda Slovenskej republiky súhlasí s výstavbou cesty I. triedy – I/51 Hodonín – obchvat na pozemkoch vo vlastníctve Slovenskej republiky, ktoré sa nachádzajú v katastrálnom území Hodonín v Českej republike a s užívaním týchto pozemkov na výstavbu a prevádzku cesty.

	2. Výstavbou cesty I. triedy – I/51 Hodonín – obchvat budú dotknuté pozemky vo vlastníctve Slovenskej republiky, ktoré sa nachádzajú v katastrálnom území Hodonín v Českej republike, a to:

pozemok parcelné  číslo 7924,  zapísaný v katastri nehnuteľností na liste vlastníctva č. 9549;

pozemok  parcelné číslo 7907,  
pozemok parcelné číslo 7917,
pozemok parcelné číslo 7918,
všetky zapísané v katastri nehnuteľností na liste vlastníctva č. 9550;

pozemok parcelné číslo 7926, zapísaný  v katastri nehnuteľností na liste vlastníctva  č. 9547;

pozemok parcelné číslo 7910,
pozemok parcelné číslo 7912,
pozemok parcelné číslo 7914,
pozemok parcelné číslo 7915,
pozemok parcelné číslo 7923
všetky zapísané v katastri nehnuteľností na liste vlastníctva č. 9548.

	3. Pozemky budú pre vyššie uvedené účely využívané vo výmerách, ktoré budú vymedzené pre obdobie výstavby projektovou dokumentáciou pre stavebné povolenie a pre obdobie po dokončení stavby geometrickým plánom skutočnej realizácie stavby.

Článok 2

1. Vláda Českej republiky sa zaväzuje, že pozemky vo vlastníctve Slovenskej republiky uvedené v článku 1 tejto dohody budú užívané výlučne na výstavbu  a prevádzku cesty I. triedy – I/51 Hodonín – obchvat.

2. Zmluvné strany sa dohodli na bezodplatnom užívaní pozemkov uvedených  v článku 1.

Článok 3

	Vláda Českej republiky vyslovuje ochotu postupovať obdobným spôsobom, ak vláda Slovenskej republiky pred uzatvorením osobitnej zmluvy podľa čl. 32 ods. 1 Zmluvy vysloví požiadavku na prenechanie pozemkov vo vlastníctve Českej republiky, ktoré sa nachádzajú na území Slovenskej republiky a sú dotknuté zmenami priebehu štátnej hranice podľa čl. 4 Zmluvy, do dočasného bezodplatného užívania Slovenskej republike na obdobné účely.

Článok 4

Prípadné spory týkajúce sa výkladu alebo vykonávania tejto dohody budú riešiť ministri financií zmluvných strán a ak sa nedohodnú, budú ich riešiť vlády zmluvných strán.

Článok 5

	Táto dohoda sa uzatvára na čas určitý, do nadobudnutia platnosti osobitnej zmluvy medzi Slovenskou republikou a Českou republikou podľa čl. 32 ods. 1 Zmluvy, najdlhšie však na obdobie 6 rokov od nadobudnutia platnosti tejto dohody. 

Článok 6

	Túto dohodu možno zmeniť alebo doplniť len po vzájomnej dohode zmluvných strán. Zmeny alebo doplnky musia byť vykonané písomnou formou.

Článok 7

	Táto dohoda podlieha schváleniu v súlade s vnútroštátnymi právnymi predpismi oboch zmluvných strán a nadobudne platnosť prvým dňom mesiaca nasledujúceho  po vzájomnom písomnom oznámení zmluvných strán, že boli splnené podmienky stanovené vnútroštátnymi právnymi predpismi pre nadobudnutie platnosti tejto dohody.  Dohoda však bude predbežne vykonávaná odo dňa jej podpisu.

	Dané v Bratislave ................ 2005 v dvoch pôvodných vyhotoveniach, každé v slovenskom a českom jazyku, pričom obe znenia majú rovnakú platnosť.

Za vládu Slovenskej republiky			       Za vládu Českej republiky